पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। श्री नरवर आश्रम सेवा समिति की ओर से खोले के हनुमानजी मंदिर में सियारामजी का सोलहवां पाटोत्सव 11 जून से शुरू होगा। पाटोत्सव 19 जून तक चलेगा। इसमें अभिषेक, विशेष झांकियां व भक्तिरस गंगा बहेगी। समारोह से पहले 8 व 9 जून को रामोत्सव मनाया जाएगा।
समिति के अध्यक्ष गिरधारी लाल शर्मा व महामंत्री बी.एम.शर्मा ने गुरुवार को मीडिया को बताया कि बाबा राधेलाल चौबे की प्रेरणा से स्थापित परंपरानुरूप उत्सव 11 जून को देश की 11 पवित्र नदियों से लाए गए जल और 108 औषधि द्रव्यों से सियारामजी का महाभिषेक होने के साथ ही आरंभ किया जाएगा। इसके बाद वाल्मीकि अखंड रामायण के अखंड पाठ व विशेष आरती होगी। पहले दिन सुंदरकांड पाठ व बधाई गान भी होगा। दूसरे दिन बुधवार को शिव सत्संग मंडल की ओर से हरिनाम संकीर्तन होगा।
पाटोत्सव के दौरान 13 जून को वेदमाता गायत्री का सातवां पाटोत्सव मनाया जाएगा। इस मौके पर सुबह महाभिषेक के पश्चात गुरु बृहस्पति की कथा, भजन व बधाईगान के कार्यक्रम होंगे। 14 जून को बधाई व भजन गायन होगा। 15 जून को सामूहिक सुंदरकांड पाठ व रामायण पाठ के साथ ही भक्त कवि युगल के पदगायन व भजन होंगे।
उन्होंने बताया कि पाटोत्सव में 16 जून को शुकसंप्रदायाचार्य अलबेली माधुरीशरण महाराज के सान्निध्य में सियाराम महाराज का छठी महोत्सव मनेगा। पाटोत्सव के अंतिम दिन 19 जून को गंगा माता का चौथा पाटोत्सव मनेगा। पाटोत्सव के लिए मुख्य संयोजक भूरामल अग्रवाल को बनाया गया है। सियाराम पाटोत्सव से पहले मनाए जाने वाले रामोत्सव के तहत 8 जून को शाम 7.30 बजे महाआरती व सुंदरकांड पाठ होंगे। 9 जून को शाम 7.30 बजे सामूहिक सुंदरकांड पाठ होंगे व रात 9 बजे महाआरती की जाएगी। रामोत्सव के संयोजक ओम रावत होंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva zho_Hant eng_Latn